CELEX: 32021D0001
Language: el
Date: 2020-12-17 00:00:00
Title: Απόφαση (ΕΕ) 2021/1 του Συμβουλίου της 17ης Δεκεμβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά τις γεωργικές επιδοτήσεις

6.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 2/1
               
            
         ΑΠΟΦΑΣΗ (ΕΕ) 2021/1 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά τις γεωργικές επιδοτήσεις
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 50 παράγραφος 2,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία αποχώρησης») συνήφθη από την Ένωση με την απόφαση (EΕ) 2020/135 του Συμβουλίου (1) στις 30 Ιανουαρίου 2020 και τέθηκε σε ισχύ την 1η Φεβρουαρίου 2020.
                  
               
                     (2)
                  
                  
                     Το άρθρο 166 της συμφωνίας αποχώρησης εξουσιοδοτεί τη μικτή επιτροπή που συγκροτήθηκε με το άρθρο 164 της συμφωνίας αποχώρησης («μικτή επιτροπή») να λαμβάνει αποφάσεις για όλα τα θέματα που προβλέπονται στη συμφωνία αποχώρησης. Το πρωτόκολλο για τις Ιρλανδία/Βόρεια Ιρλανδία («πρωτόκολλο») αποτελεί αναπόσπαστο μέρος της συμφωνίας αποχώρησης.
                  
               
                     (3)
                  
                  
                     Το άρθρο 10 παράγραφος 1 του πρωτοκόλλου υπάγει τα μέτρα που λαμβάνει το Ηνωμένο Βασίλειο για τη στήριξη της παραγωγής και του εμπορίου γεωργικών προϊόντων στη Βόρεια Ιρλανδία, συμπεριλαμβανομένης της στήριξης για τα προϊόντα αλιείας και υδατοκαλλιέργειας, στην εφαρμογή των κανόνων της Ένωσης για τις κρατικές ενισχύσεις που απαριθμούνται στο παράρτημα 5 του πρωτοκόλλου, εφόσον τα εν λόγω μέτρα επηρεάζουν το εν λόγω εμπόριο μεταξύ της Βόρειας Ιρλανδίας και της Ένωσης. Ταυτόχρονα, το άρθρο 10 παράγραφος 2 του πρωτοκόλλου προβλέπει εξαίρεση από την εφαρμογή του δικαίου της Ένωσης έως ένα καθορισμένο ανώτατο συνολικό ετήσιο επίπεδο στήριξης, υπό την προϋπόθεση ότι ένα καθορισμένο κατώτατο ποσοστό της εξαιρούμενης στήριξης συμμορφώνεται με τις διατάξεις του παραρτήματος 2 της συμφωνίας του ΠΟΕ για τη γεωργία.
                  
               
                     (4)
                  
                  
                     Το ανώτατο συνολικό ετήσιο επίπεδο στήριξης και το κατώτατο ποσοστό θα πρέπει να καθοριστούν λαμβάνοντας υπόψη τις εκτιμήσεις που παρατίθενται στο παράρτημα 6 του πρωτοκόλλου.
                  
               
                     (5)
                  
                  
                     Για τον υπολογισμό του ανώτατου συνολικού ετήσιου επιπέδου στήριξης για γεωργικά προϊόντα εκτός των προϊόντων αλιείας και υδατοκαλλιέργειας, λήφθηκε υπόψη ο μέσος όρος των δαπανών που πραγματοποιήθηκαν και προβλέπονται στη Βόρεια Ιρλανδία στο πλαίσιο της κοινής γεωργικής πολιτικής (ΚΓΠ) ως μέρος του τρέχοντος πολυετούς δημοσιονομικού πλαισίου («ΠΔΠ 2014-2020»).
                  
               
                     (6)
                  
                  
                     Για τον καθορισμό του κατώτατου ποσοστού λήφθηκε υπόψη το μέσο ποσοστό στήριξης της Ένωσης που συνάδει με τις διατάξεις του παραρτήματος 2 της συμφωνίας του ΠΟΕ για τη γεωργία, σύμφωνα με τις κοινοποιήσεις συνολικής στήριξης της Ένωσης προς τον ΠΟΕ κατά τη διάρκεια των τελευταίων πέντε ετών, περίοδος κατά τη διάρκεια της οποίας έχουν πραγματοποιηθεί κοινοποιήσεις προς τον ΠΟΕ στο πλαίσιο του ΠΔΠ 2014-2020.
                  
               
                     (7)
                  
                  
                     Ως εκ τούτου, το ανώτατο συνολικό ετήσιο επίπεδο στήριξης θα πρέπει να οριστεί σε 429 εκατομμύρια EUR για επιδοτήσεις στον γεωργικό τομέα.
                  
               
                     (8)
                  
                  
                     Για τα προϊόντα αλιείας και υδατοκαλλιέργειας, το ανώτατο επίπεδο στήριξης, βάσει του μέσου όρου των δαπανών στο πλαίσιο του ΠΔΠ 2014-2020, θα πρέπει να καθοριστεί σε 19,5 εκατομμύρια EUR για περίοδο πέντε ετών, με ανώτατο όριο τα 4,5 εκατομμύρια EUR για κάθε δεδομένο έτος.
                  
               
                     (9)
                  
                  
                     Προκειμένου να αποφευχθούν καταστάσεις κατά τις οποίες χρησιμοποιείται η εξαιρούμενη στήριξη για τη χρηματοδότηση πράξεων οι οποίες κατά τα άλλα δεν είναι επιλέξιμες για στήριξη στον τομέα της αλιείας, η απόφαση της μικτής επιτροπής θα πρέπει να αντικατοπτρίζει τη μη επιλεξιμότητα ορισμένων πράξεων, όπως προβλέπεται στο δίκαιο της Ένωσης.
                  
               
                     (10)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής που συγκροτήθηκε βάσει του άρθρου 164 της συμφωνίας αποχώρησης όσον αφορά τις γεωργικές επιδοτήσεις βασίζεται στο σχέδιο απόφασης της μικτής επιτροπής που επισυνάπτεται στην παρούσα απόφαση.
         
         
            Άρθρο 2
            Η απόφαση της μικτής επιτροπής δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Δεκεμβρίου 2020.
            
               
                  Για το Συμβούλιο
               
               
                  Η Πρόεδρος
               
               S. SCHULZE
            
         
         
            (1)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
      
      
         
            ΣΧΕΔΙΟ
            ΑΠΟΦΑΣΗ αριθ. …/2020 ΤΗΣ ΜΙΚΤΗΣ ΕΠΙΤΡΟΠΗΣ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ
            της …
            για τον καθορισμό του αρχικού ανώτατου εξαιρούμενου συνολικού ετήσιου επιπέδου στήριξης και του αρχικού κατώτατου ποσοστού που αναφέρονται στο άρθρο 10 παράγραφος 2 του πρωτοκόλλου για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            Η ΜΙΚΤΗ ΕΠΙΤΡΟΠΗ
            Έχοντας υπόψη το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και ιδίως το άρθρο 10 παράγραφος 2 και το παράρτημα 6,
            ΑΠΟΦΑΣΙΖΕΙ:
            
               Άρθρο 1
               Συνολικό ετήσιο επίπεδο στήριξης για γεωργικά προϊόντα εκτός των προϊόντων αλιείας και υδατοκαλλιέργειας
               
                  1.   Το αρχικό ανώτατο εξαιρούμενο συνολικό ετήσιο επίπεδο στήριξης που αναφέρεται στο άρθρο 10 παράγραφος 2 του πρωτοκόλλου για τις Ιρλανδία/Βόρεια Ιρλανδία για τα γεωργικά προϊόντα εκτός των προϊόντων αλιείας και υδατοκαλλιέργειας ανέρχεται σε 382,2 εκατομμύρια GBP (1).
               
               
                  2.   Το Ηνωμένο Βασίλειο μπορεί να αυξήσει το ανώτατο εξαιρούμενο συνολικό ετήσιο επίπεδο στήριξης που αναφέρεται στην παράγραφο 1 μέχρι πρόσθετου ποσού 25,03 εκατομμυρίων GBP σε ένα δεδομένο έτος κατά το μέρος του ποσού του ανώτατου εξαιρούμενου συνολικού ετήσιου επιπέδου στήριξης που δεν έχει δαπανηθεί κατά το προηγούμενο ημερολογιακό έτος.
               
               
                  3.   Το ανώτατο εξαιρούμενο συνολικό ετήσιο επίπεδο στήριξης που αναφέρεται στην παράγραφο 1 αυξάνεται κατά 6,8 εκατομμύρια GBP για ένα δεδομένο έτος:
                  
                              α)
                           
                           
                              εφόσον κατά τη διάρκεια του εν λόγω έτους η Ευρωπαϊκή Ένωση έχει λάβει μέτρα που αφορούν τη Δημοκρατία της Ιρλανδίας, δυνάμει του μέρους ΙΙ τίτλος Ι κεφάλαιο Ι ή των άρθρων 219, 220 ή 221 του κανονισμού (ΕΕ) αριθ. 1308/2013 (2), ή
                           
                        
                              β)
                           
                           
                              για τους εξής λόγους:
                              
                                          i)
                                       
                                       
                                          παρουσία κάποιας νόσου των ζώων,
                                       
                                    
                                          ii)
                                       
                                       
                                          συμβάν ή περίσταση που διαταράσσει ή απειλεί να διαταράξει σημαντικά την αγορά, εφόσον η κατάσταση αυτή ή οι επιπτώσεις της κατάστασης αυτής στην αγορά είναι πιθανόν να συνεχιστούν ή να επιδεινωθούν,
                                       
                                    
                                          iii)
                                       
                                       
                                          κατάσταση σοβαρής διατάραξης της αγοράς που μπορεί ευθέως να αποδοθεί στον κλονισμό της εμπιστοσύνης των καταναλωτών λόγω κινδύνων για τη δημόσια υγεία ή για την υγεία των ζώων ή των φυτών και λόγω κινδύνου εκδήλωσης νόσου ή
                                       
                                    
                                          iv)
                                       
                                       
                                          φυσική καταστροφή, η οποία πλήττει το έδαφος της Βόρειας Ιρλανδίας και δεν πλήττει εξίσου ολόκληρη τη νήσο της Ιρλανδίας.
                                       
                                    Το στοιχείο β) εφαρμόζεται μόνο όταν το Ηνωμένο Βασίλειο έχει ενημερώσει την Ευρωπαϊκή Ένωση τουλάχιστον 10 ημέρες πριν από τη χρήση του αυξημένου συνολικού ετήσιου επιπέδου στήριξης.
                           
                        
            
            
               Άρθρο 2
               Συνολικό ετήσιο επίπεδο στήριξης για προϊόντα αλιείας και υδατοκαλλιέργειας
               
                  1.   Το αρχικό ανώτατο εξαιρούμενο συνολικό επίπεδο στήριξης που αναφέρεται στο άρθρο 10 παράγραφος 2 του πρωτοκόλλου για τις Ιρλανδία/Βόρεια Ιρλανδία για τα προϊόντα αλιείας και υδατοκαλλιέργειας ανέρχεται σε 16,93 εκατομμύρια GBP κατά τα πρώτα πέντε έτη μετά την έναρξη ισχύος της παρούσας απόφασης, καθώς και κατά τη διάρκεια οποιασδήποτε επόμενης πενταετούς περιόδου. Ωστόσο, το εξαιρούμενο συνολικό ετήσιο επίπεδο στήριξης για τα προϊόντα αυτά δεν πρέπει να υπερβαίνει τα 4,01 εκατομμύρια GBP σε ένα δεδομένο έτος.
               
               
                  2.   Οι ακόλουθες πράξεις δεν είναι επιλέξιμες για χρηματοδότηση από τα ποσά που αναφέρονται στην παράγραφο 1:
                  
                              α)
                           
                           
                              δράσεις που αυξάνουν την αλιευτική ικανότητα του σκάφους ή αφορούν εξοπλισμό για την αύξηση της ικανότητας του σκάφους να εντοπίζει αλιεύματα,
                           
                        
                              β)
                           
                           
                              ναυπήγηση νέων αλιευτικών σκαφών ή εισαγωγή αλιευτικών σκαφών,
                           
                        
                              γ)
                           
                           
                              οριστική παύση των αλιευτικών δραστηριοτήτων,
                           
                        
                              δ)
                           
                           
                              προσωρινή παύση των αλιευτικών δραστηριοτήτων, εκτός εάν σχετίζονται με οποιοδήποτε από τα ακόλουθα:
                              
                                          i)
                                       
                                       
                                          μέτρα έκτακτης ανάγκης που λαμβάνουν οι αρχές του Ηνωμένου Βασιλείου ή του Ηνωμένου Βασιλείου όσον αφορά τη Βόρεια Ιρλανδία,, για μέγιστη περίοδο έξι μηνών, με σκοπό τον μετριασμό σοβαρής απειλής κατά των θαλάσσιων βιολογικών πόρων ή του θαλάσσιου οικοσυστήματος,
                                       
                                    
                                          ii)
                                       
                                       
                                          τη μη ανανέωση διεθνούς αλιευτικής συμφωνίας ή πρωτοκόλλων της,
                                       
                                    
                                          iii)
                                       
                                       
                                          σχέδιο διαχείρισης της αλιείας που δημοσιεύεται ως νομοθεσία του Ηνωμένου Βασιλείου ή του Ηνωμένου Βασιλείου όσον αφορά τη Βόρεια Ιρλανδία, το οποίο καθορίζει πολιτικές που αποσκοπούν στην αποκατάσταση ενός ή περισσότερων αποθεμάτων αλιευμάτων σε βιώσιμα επίπεδα ή στη διατήρηση των εν λόγω αποθεμάτων σε βιώσιμα επίπεδα,
                                       
                                    
                                          iv)
                                       
                                       
                                          μέτρα έκτακτης ανάγκης που λαμβάνουν οι αρχές του Ηνωμένου Βασιλείου ή του Ηνωμένου Βασιλείου όσον αφορά τη Βόρεια Ιρλανδία, ως απάντηση σε κατάσταση έκτακτης ανάγκης στον τομέα της δημόσιας υγείας ή άλλη κατάσταση έκτακτης ανάγκης που έχει σοβαρό αντίκτυπο στους τομείς της αλιείας ή της υδατοκαλλιέργειας,
                                       
                                    
                        
                              ε)
                           
                           
                              διερευνητική αλιεία,
                           
                        
                              στ)
                           
                           
                              μεταβίβαση της κυριότητας μιας επιχείρησης και
                           
                        
                              ζ)
                           
                           
                              άμεσο εμπλουτισμό αποθεμάτων, εκτός εάν προβλέπεται σε μέτρα που έχουν λάβει οι αρχές του Ηνωμένου Βασιλείου ή του Ηνωμένου Βασιλείου όσον αφορά τη Βόρεια Ιρλανδία, για τη διατήρηση των αποθεμάτων αλιευμάτων ή του θαλάσσιου οικοσυστήματος, ή στην περίπτωση πειραματικού εμπλουτισμού αποθεμάτων.
                              Οι εξαιρέσεις που προβλέπονται στο στοιχείο δ) εξαρτώνται από την προϋπόθεση ότι οι αλιευτικές δραστηριότητες που ασκούνται από το οικείο αλιευτικό σκάφος ή τον οικείο αλιέα αναστέλλονται πραγματικά και ότι η χρηματοδότηση χορηγείται για μέγιστη διάρκεια έξι μηνών ανά σκάφος.
                           
                        
            
            
               Άρθρο 3
               Κατώτατο ποσοστό
               Το αρχικό κατώτατο ποσοστό που αναφέρεται στο άρθρο 10 παράγραφος 2 του πρωτοκόλλου είναι 83 % και εφαρμόζεται στα ποσά του εξαιρούμενου συνολικού ετήσιου επιπέδου στήριξης που αναφέρεται στο άρθρο 1.
            
            
               Άρθρο 4
               Επανεξέταση
               Η μικτή επιτροπή επανεξετάζει τακτικά την παρούσα απόφαση και την εφαρμογή της.
            
            
               Άρθρο 5
               Έναρξη ισχύος
               Η παρούσα απόφαση αρχίζει να ισχύει από την 1η Ιανουαρίου 2021.
            
            
               …,
               
                  
                     Για τη μικτή επιτροπή
                  
                  
                     Οι συμπρόεδροι
                  
               
            
            
               (1)  Για όλους τους υπολογισμούς και τα ποσά, που καθορίζονται σε GBP στην παρούσα απόφαση, σε ευρώ, πρέπει να χρησιμοποιηθεί η ισοτιμία του 2019 για τις άμεσες πληρωμές (1 EUR = £0,89092).
            
               (2)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/01 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).